A Bizottság 1999/17/EK irányelve
(1999. március 18.)
a gépjárművek távolsági és/vagy tompított fényszóróiról és az ilyen fényszórókhoz használt izzólámpákról szóló 76/761/EGK tanácsi irányelvnek a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 98/91/EK európai parlamenti és tanácsi irányelvvel [1] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre [2] és különösen annak 13. cikke (2) bekezdésére,
tekintettel a legutóbb Ausztria, Finnország és Svédország csatlakozási okmányával módosított, a gépjárművek távolsági és/vagy tompított fényszóróira és az ilyen fényszórókhoz használt izzólámpákra vonatkozó tagállami jogszabályok közelítéséről szóló, 1976. július 27-i 76/761/EGK tanácsi irányelvre [3] és különösen annak 10. cikkére,
(1) mivel a 76/761/EGK irányelv a 70/156/EGK irányelvben megállapított EK-típus-jóváhagyási eljárásra vonatkozó külön irányelvek egyike; s mivel ebből következően a 70/156/EGK irányelvben foglalt, a járműrendszerekre, alkatrészekre és önálló műszaki egységekre vonatkozó rendelkezések alkalmazandók a 76/761/EGK irányelvre;
(2) mivel különösen a 70/156/EGK irányelv 3. cikkének (4) bekezdése és a 4. cikkének (3) bekezdése megköveteli, hogy minden egyes külön irányelvhez egy, a 70/156/EGK irányelv VI. melléklete szerinti adatközlő lap és típusbizonyítvány is legyen csatolva a típusjóváhagyás elektronikus feldolgozhatósága érdekében; mivel a 76/761/EGK irányelvben előírt típusbizonyítványok ennek megfelelően módosítandók;
(3) mivel az eljárásokat egyszerűsíteni kell, hogy fenn lehessen tartani a 70/156/EGK irányelv 9. cikkének (2) bekezdésében meghatározott egyenértékűséget az egyes külön irányelvek és az Egyesült Nemzetek Szervezete Európai Gazdasági Bizottságának (ENSZ-EGB) megfelelő rendeletei között ez utóbbiak módosítása esetén; mivel első lépésként a 76/761/EGK irányelv műszaki előírásait kell az 1., 5., 8., 20., 31., 37., 98. és 99. ENSZ-EGB rendeletekkel felváltani kereszthivatkozások révén;
(4) mivel biztosítani kell a legutóbb a 97/28/EK bizottsági irányelvvel [4] módosított 76/756/EGK tanácsi irányelv [5] előírásainak betartását;
(5) mivel az ezen irányelvben meghatározott intézkedések összhangban vannak a 70/156/EGK irányelv által létrehozott, az irányelveknek a műszaki fejlődéshez való hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/761/EGK irányelv a következőképpen módosul:
1. A cím a következőképpen módosul:
"a gépjárművek és pótkocsijaik távolsági és/vagy tompított fényszóróira, valamint a gépjárművek és pótkocsijaik engedélyezett lámpaegységében használatos fényforrásokra (izzók és egyéb lámpák) vonatkozó tagállami jogszabályok közelítéséről."
2. Az 1. cikk (1) bekezdése helyébe a következő bekezdés lép:
"(1) A tagállamok megadják az EK-alkatrésztípus-jóváhagyást minden távolsági és/vagy tompított fényszóróra és a jóváhagyott lámpaegységben használt minden fényforrásra (izzószálas és egyéb lámpákra), amely megfelel a vonatkozó mellékletekben foglalt szerkezeti és vizsgálati előírásoknak."
3. A 2., 3. és 4. cikk helyébe a következők lépnek:
"2. cikk
A tagállamok a gyártónak megadják az I. melléklet 5. függelékében szereplő mintával egyező EK-alkatrésztípus-jóváhagyási jelet minden olyan távolsági és/vagy tompított fényszóróra és a jóváhagyott lámpaegységben használt minden olyan fényforrásra (izzószálas és egyéb lámpákra), amelyet az 1. cikk szerint jóváhagytak.
A tagállamok megfelelő intézkedéseket tesznek az olyan jelzések alkalmazásának megakadályozására, amelyek az 1. cikk szerint típusjóváhagyott távolsági és/vagy tompított fényszóró és a jóváhagyott lámpaegységben használt fényforrás (izzószálas és egyéb lámpák) és más berendezések összetévesztéséhez vezethetnének.
3. cikk
(1) A tagállamok nem tilthatják meg a távolsági és/vagy tompított fényszórók és a jóváhagyott lámpaegységekben használt fényforrások (izzószálas és egyéb lámpák) forgalomba hozatalát szerkezeti vagy működési módjukkal kapcsolatos indokokra hivatkozva, ha azokon az EK-alkatrésztípus-jóváhagyási jel szerepel.
(2) Egy tagállam megtilthatja egy EK-alkatrésztípus-jóváhagyási jellel rendelkező, a távolsági és/vagy tompított fényszórók és a jóváhagyott lámpaegységekben használt fényforrások (izzószálas és egyéb lámpák) forgalomba hozatalát, ha azok ismétlődő eltérést mutatnak a jóváhagyott típustól.
A tagállam haladéktalanul tájékoztatja a többi tagállamot és a Bizottságot a meghozott intézkedésekről és azok indokairól.
4. cikk
A tagállamok illetékes hatóságai a 70/156/EGK irányelv 4. cikkének (6) bekezdése szerinti eljárás útján tájékoztatják egymást az irányelv alapján általuk megadott, megtagadott vagy visszavont típusjóváhagyásról."
4. Az 5. cikk (1) bekezdésének első mondata helyébe a következő szöveg lép:
"Amennyiben az a tagállam, amely az EK-alkatrésztípus-jóváhagyást megadta, azt állapítja meg, hogy több, ugyanazzal az EK-alkatrésztípus-jóváhagyási jellel ellátott távolsági és/vagy tompított fényszóró vagy a jóváhagyott lámpaegységekben használt fényforrás (izzószálas és egyéb lámpa) nem felel meg a jóváhagyott típusnak, megfelelő intézkedéseket tesz annak biztosítására, hogy a gyártott modellek a jóváhagyott típusnak megfeleljenek."
5. A 6. cikk első mondata helyébe a következő lép:
"Ennek az irányelvnek a végrehajtása érdekében elfogadott előírások szerint meghozott minden olyan intézkedést, amely a távolsági és/vagy tompított fényszórók és a jóváhagyott lámpaegységekben használt fényforrások (izzószálas és egyéb lámpák) EK-alkatrésztípus-jóváhagyásának megtagadásáról, visszavonásáról vagy forgalmazásuk, illetve használatuk megtiltásáról szól, részletesen meg kell indokolni."
6. A 7., 8. és 9. cikk helyébe a következő cikkek lépnek:
"7. cikk
Egyetlen tagállam sem tagadhatja meg egy jármű EK-típusjóváhagyásának vagy nemzeti típusjóváhagyásának megadását a távolsági és/vagy tompított fényszórókkal és a jóváhagyott lámpaegységekben használt fényforrásokkal (izzószálas és egyéb lámpák) kapcsolatos indokok alapján, ha szerepel rajtuk az EK-alkatrésztípus-jóváhagyási jel, és a 76/756/EGK irányelv előírásai szerint vannak felszerelve.
8. cikk
A tagállamok nem tagadhatják, illetve tilthatják meg egy jármű üzembe helyezését, illetve használatát a távolsági és/vagy tompított fényszórókkal és a jóváhagyott lámpaegységekben használt fényforrásokkal (izzószálas és egyéb lámpák) kapcsolatos indokok alapján, ha szerepel rajtuk az EK-alkatrésztípus-jóváhagyási jel, és a 76/756/EGK irányelv előírásai szerint vannak felszerelve.
9. cikk
Ezen irányelv alkalmazásában "jármű": minden közúti közlekedésre szánt, felépítménnyel rendelkező vagy a nélküli, legalább négy kerékkel ellátott gépjármű, amelynek legnagyobb tervezési sebessége meghaladja a 25 km/h-t, a sínen futó járművek, a mezőgazdasági és erdészeti traktorok és mozgó munkagépek kivételével."
7. A mellékleteket ezen irányelv melléklete váltja fel.
2. cikk
(1) 1999. október 1-jétől vagy - amennyiben a 3. cikkben említett dokumentumok kihirdetésére 1999. április 1-jénél később kerülne sor - e dokumentumok tényleges kihirdetését hat hónappal követő időponttól a távolsági és/vagy tompított fényszórókkal és a jóváhagyott lámpaegységekben használt fényforrásokkal (izzószálas és egyéb lámpák) (a továbbiakban "fényszórók" és "fényforrások") kapcsolatos okokra hivatkozással a tagállamok:
- nem tagadhatják meg egy gépkocsitípus vagy egy fényszóró-, illetve fényforrástípus EK-típusjóváhagyását, illetve nemzeti típusjóváhagyását, illetve
- nem tilthatják meg a jármű nyilvántartásba vételét, értékesítését, illetve üzembe helyezését, illetve a fényszóró vagy fényforrás értékesítését, illetve üzembe helyezését,
ha a fényszóró, illetve fényforrás az ezen irányelvvel módosított 76/761/EGK irányelv előírásainak megfelel, és a 76/756/EGK irányelv előírásainak megfelelően van a járműre felszerelve.
(2) 2000. április 1-jétől kezdődően a tagállamok
- nem adhatnak ki EK-típusjóváhagyást, és
- megtagadhatják a nemzeti típusjóváhagyás megadását
a fényszórókkal, illetve fényforrásokkal kapcsolatos indokra hivatkozva bármilyen gépkocsitípusra és fényszóróra, illetve fényforrásra, ha az ezen irányelvvel módosított 76/761/EGK irányelv előírásai nem teljesülnek.
(3) 2001. április 1-jétől kezdődően a 70/156/EGK irányelv 7. cikke (2) bekezdésének alkalmazásában a fényszórókra és fényforrásokra az ezen irányelvvel módosított 76/761/EGK irányelv előírásai alkalmazandók.
(4) A (2) és (3) bekezdés ellenére pótalkatrészek tekintetében a tagállamok továbbra is kiadnak fényszóró- és fényforrás-EK-típusjóváhagyást, és jóváhagyják ezek forgalomba hozatalát a 76/761/EGK irányelv korábbi változatai szerint, feltéve, hogy ezek a fényszórók és fényforrások
- már forgalomban lévő járművekhez szolgálnak, továbbá
- megfelelnek a fenti irányelvnek a jármű első forgalomba helyezésekor érvényes előírásainak.
3. cikk
A II., III., IV., V., VI., VII., VIII. és IX. mellékletek 2.1. pontjában említett 1., 5., 8., 20., 31., 37., 98. és 99. ENSZ-EGB rendeletek bekezdéseit és mellékleteit 1999. április 1-je előtt az Európai Közösségek Hivatalos Lapjában ki kell hirdetni.
4. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1999. október 1-jéig megfeleljenek; ha azonban a 3. cikkben említett dokumentumok kihirdetésére 1999. április 1-je után kerülne sor, a tagállamok a fenti dokumentumok tényleges kihirdetését követően hat hónappal tesznek eleget e kötelezettségüknek. Erről haladéktalanul tájékoztatják a Bizottságot.
A tagállamok a rendelkezéseket 1999. október 1-jétől, vagy ha a 3. cikkben említett dokumentum kihirdetésére 1999. április 1-je után kerülne sor, akkor a tényleges kihirdetés követően 6 hónappal alkalmazzák.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadtak el.
5. cikk
Ez az irányelv az Európai Közösségek Hivatalos Lapjában való kihirdetését követő huszadik napon lép hatályba.
6. cikk
Ennek az irányelvnek a tagállamok a címzettjei.
Kelt Brüsszelben, 1999. március 18-án.